Lichtenburg-man vra borgtog ná seun (15) se doodLichtenburg. Argieffoto: ANA Jaco du Plooy (46), ŉ inwoner van Lichtenburg in Noordwes, het Donderdag in die dorp se landdroshof verskyn in verband met ŉ skietvoorval vandeesweek waarin ŉ 15-jarige seun tydens ŉ gewelddadige betoging doodgeskiet is. Du Plooy, wat werksaam is in die boubedryf, staan tereg op ŉ aanklag van moord en twee aanklagtes van poging tot moord. Hy word daarvan beskuldig dat hy Dinsdagoggend vir Spencer Tshukudu van Blydeville, vermoedelik ŉ betoger, op die Boikhutso/Lichtenburg-pad doodgeskiet het. Twee jeugdiges, onderskeidelik 17 en 20 jaar oud, is tydens die skietvoorval gewond. Peet du Plessis, Du Plooy se regsverteenwoordiger, het Donderdag aan Maroela Media gesê sy kliënt het in ŉ vol gepakte hof formeel om borgtog aansoek gedoen. Du Plooy voer aan hy het glo skote gevuur om homself te verdedig nadat betogers hom en sy werkers die oggend in sy voertuig met klippe bestook het. Die staat het die aansoek teengestaan en hanteer die saak as ŉ skedule 5-misdryf. Die staat het die ondersoekbeampte in die saak geroep om te getuig. Die staat het aangevoer borgtog moet geweier word, aangesien dit die openbare orde gaan versteur en Du Plooy se lewe in gevaar gaan wees as hy vrygelaat word. Du Plessis het aangevoer die hof moet met sy beslissing kan bewys dat dit wel die geval sal wees, sou borgtog toegestaan word. Hy het gesê Du Plooy is bereid om verhoor te word. Die landdros het sy uitspraak voorbehou en sal dit op 19 Oktober lewer. Du Plooy bly tot dan in aanhouding. Nagenoeg 2 000 betogers het buite die hof teen Du Plooy se vrylating betoog. Maroela Media het vroeër berig die skietvoorval het gevolg nadat ŉ groep inwoners van Blydeville vroeër die oggend die dorp se strate ingevaar, verskeie paaie met voorwerpe versper en ook ŉ vragmotor geplunder en aan die brand gesteek het. Die inwoners betoog oor ŉ tekort aan dienslewering en bewerings van korrupsie in die munisipaliteit. Hulle dring onder meer aan op bekostigbare behuising, ŉ kliniek wat 24 uur per dag oop is en ŉ skool. Betogers het vroeër vanjaar ook die strate ingevaar om oor dienslewering te betoog. Die betogers het op 24 Mei vir Daniel Buthelezi, die burgemeester van die Ditsobola-munisipaliteit, gyselaar geneem en ŉ gedeelte van die munisipale gebou aan die brand gesteek. Buthelezi is ure later bevry. Spencer se ouers, Willem Mothoki (41) en Dorah Tshukudu (45), het Woensdag aan African News Agency gesê hulle is gebroke oor hul seun se dood. Mothoki het gesê hy het die oggend sy seun in die straat gesien en hom aangesê om huis toe te gaan. Mothoki is daarna werk toe en is later ingelig sy seun is doodgeskiet. Joseph Esemang, wat beweer hy het die skietvoorval sien gebeur, het aan die verslaggewer gesê Spencer was nie deel van die betoging nie “en wou net motoriste waarsku oor die paaie wat versper was”. Spencer Tshukudu.